આજે બીજી એક સરસ વાત બની. તારા પપ્પાએ મને સાચા હીરાની બુટ્ટી લાવી આપી. અમે દુકાનમાં એક હીરાની અને એક સોનાની એમ બે બુટ્ટીઓ જોઇ પણ મને હીરો વધુ ગમે એટલે મેં હીરાની બુટ્ટી લીધી. અમે એવું પણ વિચાર્યુ કે જો તું છોકરી હોઇશ તો તને પણ હીરાની બુટ્ટી જ પહેરાવીશું. ઘરે જઇને બુટ્ટી ભગવાન પાસે મૂકી અને પછી પહેરી. તને ખબર છે યહુદીઓમાં એવો રિવાજ હતો કે તમારી આવકનો દસમો ભાગ દાનમાં આપવો જોઇએ. મોટેભાગે દરેક ધર્મમાં કમાણીનો અમૂક ભાગ ભગવાનને દાનમાં આપવો જોઇએ એમ કહે છે. કારણકે આખરે તમને આપનાર ભગવાન જ છે ને! કહેવાય છે કે ઘરમાં ભરવામાં આવતું બારમાસી ધનધાન્ય પણ ભગવાનને ધરાવવું જોઇએ. અને એ વાત સાચી પણ છે જ ને …આપણી પાસે જે હોય તે અને જેટલું હોય તે વહેંચી ને ખાવું જોઇએ. તને સમજાઇ ને મારી વાત?